## Mazón: “Ampliem les ajudes al lloguer per a propietaris afectats per l’incendi de l’edifici de Campanar fins que acabe la rehabilitació”

*** La Generalitat reafirma el seu compromís amb noves ajudes “dirigides a les 41 famílies que ja les estan rebent, per a prolongar o complementar el nostre suport”
* Destaca que l’objectiu és “oferir una resposta integral, sensible i eficaç que done continuïtat a les mesures ja implementades, adaptant-se a l’evolució de les necessitats de cada família”**

**Valencia.**

El president de la Generalitat, Carlos Mazón, ha anunciat que el Consell “ampliarà les ajudes al lloguer per a propietaris afectats per l’incendi de l’edifici de Campanar, a València, fins que acabe la rehabilitació de l’immoble i els veïns puguen tornar a les seues llars”.

El cap del Consell ha indicat que estos fons “estaran dirigits a les 41 famílies propietàries que ja estan rebent prestacions vinculades al decret d’urgència aprovat després del sinistre”, així com a aquelles altres que, per qualsevol motiu, no siguen beneficiàries en l’actualitat i vullguen adherir-se a esta nova convocatòria.

Estes ajudes, que es van llançar inicialment per a propietaris i inquilins per un període de tres mesos, s’han anat ampliant progressivament. Ara es mantenen als propietaris fins que l’edifici estiga en plenes condicions.  
   
Cal assenyalar que, des del primer moment, la Generalitat va activar un protocol d’emergència social que va incloure mesures d’atenció psicològica, allotjament provisional, assistència social i ajudes econòmiques directes.

Així, Mazón ha recordat que el Consell va aprovar amb caràcter d’urgència un decret d’ajudes amb la finalitat de cobrir els gastos de primera necessitat ocasionats per la pèrdua de les vivendes, així com subvencions al lloguer dirigides tant a persones inquilines com a propietaris, per a garantir l’accés immediat a una alternativa residencial digna.

En este sentit, ha destacat que l’objectiu d’esta iniciativa és “oferir una resposta integral, sensible i eficaç que done continuïtat a les mesures ja implementades, adaptant-se a l’evolució de les necessitats de cada família i acompanyant-les en el procés de reconstrucció”.

La tramitació administrativa de la convocatòria s’està ultimant i es publicarà pròximament en el *Diari Oficial de la Generalitat Valenciana* (DOGV) i la concessió es farà amb efecte retroactiu, de manera que les famílies compten amb l’ajuda tots els mesos en què estiguen en lloguer.

En esta nova convocatòria, l’import de l’ajuda serà igual al preu de l’arrendament de la vivenda, amb el límit de 1.000 euros mensuals, que es podrà incrementar a 1.500 mensuals, a raó de 100 euros addicionals per cada una de les persones que, a més del sol·licitant, residiran en la nova vivenda.

Fecha: 14/06/2025